b'\n_START_ARTICLE_\nPape\xc5\xbe Kornelij\n_START_SECTION_\nIzvolitev \xc5\xa1ele po letu dni\n_START_PARAGRAPH_\nRimskega duhovnika Kornelija so zaradi hudega Decijevega preganjanja lahko izvolili za pape\xc5\xbea \xc5\xa1ele dobro leto po Fabijanovi smrti.\n_START_SECTION_\nSpor glede sprejema skesanih odpadnikov\n_START_PARAGRAPH_\nPo preganjanju je v Cerkvi nastal hud spor, kaj storiti s tistimi, ki so navidezno ali pa dejansko odpadli od kr\xc5\xa1\xc4\x8danstva: ali naj jih zaradi velikega \xc5\xa1tevila po kratki pokori spet sprejmejo v Cerkev, ali naj delajo dolgotrajno pokoro, kot je bilo takrat v navadi. Kornelij se je odlo\xc4\x8dil za milej\xc5\xa1o obliko, pri \xc4\x8demer ga je podprl vplivni \xc5\xa1kof iz Kartagine sveti Ciprijan. Ta mu je pisal: \xc2\xbbNe bi bilo prav in o\xc4\x8detovska ljubezen ne dopu\xc5\xa1\xc4\x8da, da bi trkajo\xc4\x8dim Cerkev zaprli ter \xc5\xbealujo\xc4\x8dim in prose\xc4\x8dim pomo\xc4\x8d zveli\xc4\x8davnega upanja odrekli.\xc2\xab\xc2\xa0Kornelijevo ravnanje je potrdila tudi \xc5\xa1kofijska sinoda v Rimu leta 251, \xc5\xa1e posebej zaradi tega, ker je Cerkvi grozilo novo preganjanje.\n_START_SECTION_\nSmrt in \xc4\x8de\xc5\xa1\xc4\x8denje\n_START_PARAGRAPH_\nDecijev naslednik Trebonij Gal (251-253) je kmalu po Decijevem (249-251) preganjanju kristjanov spro\xc5\xbeil novo preganjanje, v katerem je mu\xc4\x8deni\xc5\xa1ke smrti umrl tudi pape\xc5\xbe Kornelij. Mu\xc4\x8denca Kornelija se Cerkev spominja skupaj s sv. Ciprijanom 16. septembra._NEWLINE_Njegovo ime do danes navajamo pri sveti ma\xc5\xa1i v Prvem rimskem kanonu skupaj z njegovim afri\xc5\xa1kim prijateljem in sodelavcem \xc5\xa1kofom Ciprijanom, ki je tudi pretrpel mu\xc4\x8deni\xc5\xa1tvo nekaj let pozneje.'